En nom de nostre Seigneur, amen. L’an de l’incarnacion d’icelli courant, mil troiscens quatrevins et deux, le nouieme jour du mois de nouembre, je Martin de Leefons prestre, faiz sauoir a tous que je, pour le remede de l’ame de moy, et pour fere chascun an perpetuelment vng anniuersaire en l’eglise de Saint Estienne de Diion, la voille de feste saint Martin d’yuer, donne perpetuelment par donation pure et irreuocable faite entre les vis, aux prieur et couuent du monastere de Saint Estienne de Diion, vne piece de vigne assise ou finaige d’Asnieres, ou lieu dit dessus l’Estang, ainssi comme elle se comporte de roye a aultre et contient enuiron vn journaul, de coste la vigne de la fille Jehan Moingeon d’Ahut d’vne part, et la vigne Humbelot Moingeon d’autre part; la quelle je, le dit Martin, ay acquise de Huguenin filz fu Jehan Moingeon d’Ahut; de la quelle piece de vigne je deuest perpetuelment moy et mes hoirs, et les diz religieulx prieur et couuent en reuest a tousiours mais, pour eulx et leurs successeurs par la teneur de ces presentes lettres, et transporte aux diz religieulx prieur et couuent tout le droit que j’ay en ycelle vigne, ensemble mon tiltre dudit acquest. Promettens je le dit Martin de Leefons par mon serement pour ce donne corporelment aux sains euuangilles de Dieu et soubz l’obligacion de tous mes biens meubles et nonmeubles presens et auenir quelconques, ceste presente donacion auoir et tenir perpetuelment ferme, estable et aggreable. Renuncens en ce fait a toutes et singulieres excepcions de tout droit canon et ciuil a ce contraires. Et quant aux choses dessus dites et chascune d’icelles tenir, faire, garder, obseruer et acomplir, je le dit Martin vueil estre contraint ainssi comme de chose adiugie par la court de monseigneur le duc de Bourgoingne, a la juridicion et contrainte de la quelle court quant ad ce je submet et oblige moy, mes hoirs et tous mes biens meubles et nonmeubles presens et auenir quelconques. En tesmoin de ce j’ay requis et obtenu le seel de la dite court estre mis a ces presentes lettres. C’est fait par deuant Jehan de Maroilles, clerc coadiuteur de Andrie de Faanay, notaire de Diion pour mon dit signeur le duc. Presens Jehan Arnolot de Flurey l’ainsne, Guillemot Girart, et Symonnet Bergier, clers demeurant a Diion, tesmoins a ce appelez et especialment requis l’an et le jour dessus diz. — J. de Maroilles.